Miss World 1980

Ang **Miss World 1980** ay ang ika-30 edisyon ng Miss World pageant, na ginanap sa Royal Albert Hall sa Londres, Reyno Unido noong 13 Nobyembre 1980. Ito ang unang edisyon ng kompetisyon na ginanap sa ilalim ng Miss World Ltd.

Pagkatapos ng kompetisyon, kinoronahan ni Gina Swainson ng Bermuda si Gabriella Brum ng Alemanya bilang Miss World 1980. Ito ang pangalawang beses na nanalo ang Alemanya bilang Miss World. Nagtapos bilang first runner-up si Kimberley Santos ng Guam, habang nagtapos bilang second runner-up si Patricia Barzyk ng Pransiya.

Mga kandidata mula sa animnapu't-pitong bansa at teritoryo ang lumahok sa kompetisyong ito. Pinangunahan nina Peter Marshall, Judith Chalmers, at Anthony Newley ang kompetisyon. Ito rin ang unang edisyon ng kompetisyon na isinahimpapawid sa Thames Television.

Labinwalong oras pagkatapos ng kompetisyon, nagbitiw si Brum matapos tumutol ang kasintahan nito sa kanyang pagkapanalo. Pagkaraan ng labing-apat na araw, kinoronahan ni Miss World 1977 Mary Stävin sa Guam si Kimberley Santos. Si Santos ang kauna-unahang Miss World mula sa Guam, at ang kauna-unahang Miss World na kinoronahan sa labas ng Reyno Unido.

## Kasaysayan 
thumb|250x250px|Royal Albert Hall, ang lokasyon ng Miss World 1980

### Pagpili ng mga kalahok 
Mga kandidata mula sa animnapu't-pitong bansa at teritoryo ay napili upang lumahok sa kompetisyon. Anim na kandidata ang nailuklok upang kumatawan sa kanilang mga bansa/teritoryo matapos maging runner-up sa kanilang pambansang kompetisyon, o napili sa isang *casting process,* at dalawang kandidata ang nailuklok matapos bumitiw ang orihinal na kalahok.

#### Mga pagpalit 
Dapat sanang lalahok si Helga Scheidl ng Austrya sa edisyong ito, ngunit dahil nailipat ang karapatan ng pagpili ng kandidata ng Miss World sa Austrya sa ibang organisasyon, si Sonya-Maria Schlepp ang siyang naging kandidata ng Austrya sa Miss World. Dapat sanang lalahok si Luz Ernestina Mejía ng Honduras sa edisyong ito, ngunit siya ay pinalitan ni Miss Honduras 1980 Etelvina Raudales dahil sa hindi isiniwalat na dahilan.

#### Mga unang pagsali, pagbalik, at pag-urong 
Lumahok sa unang pagkakataon ang bansang Simbabwe. Bumalik sa edisyong ito ang mga bansang Papua Bagong Guinea na huling sumali noong 1977, at Curaçao na huling sumali noong 1978.

Hindi sumali sa edisyong ito ang mga bansang El Salvador, Lupangyelo, Niherya, Portugal, Tahiti, at Tsile. Hindi sumali sina Auður Elisabet Guðmundsdottir ng Lupangyelo, Syster Jack ng Niherya, Tatiana Teraiamano ng Tahiti, at Gabriela Valdés Aravena ng Tsile dahil sa hindi isiniwalat na dahilan. Hindi sumali ang mga bansang El Salvador at Portugal matapos na mabigo ang kanilang organisasyong pambansa na magdaos ng kompetisyong pambansa o magtalaga ng kalahok.

### Mga kontrobersiya 
#### Ang pagpapatalsik kay Brum 
Noong 13 Nobyembre 1980, kinoronahan si Gabriella Brum bilang Miss World 1980. Matapos ang kanyang koronasyon, inulan ng mga tanong si Brum tungkol sa kanyang relasyon sa kanyang limampu't-dalawang taong-gulang na kasintahan na si Benno Bellenbaum, isang *producer* ng mga *adult film,* na diumano ay tutol sa pagkapanalo ni Brum.

Kinabukasan, matapos ang kanyang *champagne breakfast* kasama ang alkalde ng Londres na si Sir Ronald Gardner-Thorpe, ipinaalam ni Brum kay Julia Morley ang kanyang desisyong magbitiw bilang Miss World, labinwalong oras matapos siyang makoronahan. Sa simula, ang rason na ibinigay kung bakit bumitiw si Brum ay dahil sa hindi sumang-ayon ang kanyang kasintahan sa kanyang mga bagong obligasyon bilang Miss World, at dahil mas gusto niyang makasama ang kanyang kasintahan kaysa sa nasa ilalim siya ng isang mahigpit na kontrata sa loob ng isang taon. Gayunpaman, kalaunan ay ipinahayag na ang tunay na dahilan kung bakit nagbitiw si Brum ay dahil sa presyon mula sa mga tagapagbalita, at dahil sa mga alegasyon na may mga hubad na litrato siya. Matapos ang pag-anunsyo ni Morley sa pagbitiw ni Brum, kaagad na tumungo si Brum sa Heathrow Airport upang makabalik kaagad sa Kanlurang Alemanya. Dahil sa pagbitiw ni Brum, ipinasa ang titulo kay Kimberley Santos ng Guam, na siyang nalaman ang balita na siya ang papalit bilang Miss World noong siya ay nasa Los Angeles International Airport na.

## Mga resulta 
### Mga pagkakalagay 
### **Mga espesyal na parangal** 
## Kompetisyon 
### Pormat 
Tulad noong 1961, labinlimang *semi-finalist* ang napili sa pamamagitan ng paunang kompetisyon na ginanap sa araw ng pinal na kompetisyon na binubuo ng *swimsuit* at *evening gown competition*. Lumahok sa *swimsuit competition* at *evening gown competition* ang labinlimang mga *semi-finalist*, at kalaunan ay napili ang pitong pinalista na sumabak sa *final interview.*

### Komite sa pagpili 
* Bruce Forsyth – Ingles na tagapaglibang
* Sophia Mamba – Asawa ng *High Commissioner* ng Suwasilandiya sa Londres
* John McMenamin – Pangalawang pangulo ng Max Factor International
* Wilnelia Merced – Miss World 1975 mula sa Porto Riko
* Alan Minter – Boksingerong Ingles
* Eric Morley – Tagapagtatag ng Miss World
* Peter Thompson – Pangalawang pangulo ng Universal Studios
* Vivian Ventura – Ingles na aktres
* Dennis Waterman – Ingles na aktor at mang-aawit

## Mga kandidata 
Animnapu't-pitong kandidata ang lumahok para sa titulo.

## Mga tala 
## Mga sanggunian 
## Panlabas na kawing 
*

Kategorya:Miss World
Kategorya:1980